Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση αυτόνομων μέτρων όσον αφορά την εισαγωγή ψαριών και προϊόντων αλιείας καταγωγής Τσεχικής Δημοκρατίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 29 Μαΐου 2000, το Συμβούλιο εξουσιοδότησε την Επιτροπή να αρχίσει διαπραγματεύσεις με την Τσεχική Δημοκρατία εξ ονόματος της Κοινότητας για την περαιτέρω ελευθέρωση του αμοιβαίου εμπορίου στον τομέα των ψαριών και των προϊόντων αλιείας.

Οι διαπραγματεύσεις διεξήχθησαν στις 20 Οκτωβρίου 2000 και στις 27 Μαρτίου 2001. Τα δύο μέρη συμφώνησαν για έναν τύπο απλών, σταδιακών και αμοιβαίων δασμολογικών παραχωρήσεων, των οποίων οι λεπτομέρειες καταγράφηκαν στα πρακτικά που υπέγραψαν οι επικεφαλής κάθε αντιπροσωπείας. Οι κυριότερες δεσμεύσεις που ανέλαβε η Κοινότητα ως το αποτέλεσμα των διαπραγματεύσεων είναι οι εξής:

- Την ημέρα που θα αρχίσει να ισχύει η συμφωνία, η Κοινότητα θα καταργήσει όλες τις δασμολογικές ποσοστώσεις για τις ζωντανές πέστροφες που υπάγονται στον κωδικό ΣΟ 0301 91 90, όπως προβλέπεται στον κανονισμό 965/97, οι δε δασμοί για τα προϊόντα αυτά θα καταργηθούν. - Όσον αφορά τους ζωντανούς κυπρίνους που υπάγονται στον κωδικό ΣΟ 0301 93 00, η Κοινότητα θα αυξήσει την παρούσα δασμολογική ποσόστωση σε 4000 τόνους την ημέρα που θα αρχίσει να ισχύει η συμφωνία. Το επόμενο έτος, η ποσόστωση θα αυξηθεί σε 4500 τόνους και δύο έτη μετά την έναρξη ισχύος της συμφωνίας, η ποσόστωση θα αυξηθεί σε 5000 τόνους. Τρία έτη μετά την έναρξη ισχύος της συμφωνίας, η ποσόστωση για τους ζωντανούς κυπρίνους θα καταργηθεί.

- Όσον αφορά όλα τα άλλα ψάρια και τα προϊόντα της αλιείας, όπως καλύπτονται από τον ορισμό του κανονισμού (ΕΚ) 104/2000, η Κοινότητα θα εφαρμόσει μείωση των τελωνειακών δασμών κατά το ένα τρίτο από την ημερομηνία ενάρξεως ισχύος της συμφωνίας. Το επόμενο έτος θα γίνει περαιτέρω μείωση κατά το ένα τρίτο. Τρία έτη μετά την έναρξη ισχύος της συμφωνίας, η Κοινότητα θα καταργήσει όλους τους τελωνειακούς δασμούς για τα ψάρια και τα προϊόντα αλιείας.

Στην ευρωπαϊκή συμφωνία μεταξύ της Κοινότητας και της Τσεχικής Δημοκρατίας πρέπει να προστεθεί πρωτόκολλο για τον καθορισμό των νέων εμπορικών ρυθμίσεων για ορισμένα ψάρια και προϊόντα αλιείας. Μέχρι να ολοκληρωθούν οι εσωτερικές διαδικασίες που απαιτούνται για την έναρξη ισχύος του πρόσθετου πρωτοκόλλου, προτείνεται η Κοινότητα να θεσπίσει, με κανονισμό του Συμβουλίου, αυτόνομα μέτρα που θα επιτρέπουν την εφαρμογή των παραχωρήσεων στην Τσεχική Δημοκρατία την 1η Ιανουαρίου 2002. Είναι επιθυμητό να προβλεφθεί η ταχεία εφαρμογή της συμφωνίας για να γίνει η σταδιακή ελευθέρωση του εμπορίου στον τομέα των ψαριών και των ειδών της αλιείας και για να δοθεί στην Τσεχική Δημοκρατία θετικό πολιτικό σήμα ενόψει της διαδικασίας προσχώρησης.

Η θέσπιση των προτεινόμενων αυτόνομων μέτρων θα επισπεύσει την πραγματική ημερομηνία έναρξης της σταδιακής ελευθέρωσης του εμπορίου για τα ψάρια και τα προϊόντα της αλιείας μεταξύ της Κοινότητας και της Τσεχικής Δημοκρατίας. Είναι επομένως αναγκαίο να εξασφαλιστεί ότι θα ληφθούν υπόψη αυτές οι συνθήκες όταν τεθεί σε εφαρμογή το νέο πρόσθετο πρωτόκολλο της ευρωπαϊκής συμφωνίας. Για το σκοπό αυτό, σύντομα θα προταθεί η σύναψη ανταλλαγής ερμηνευτικών επιστολών με την Τσεχική Δημοκρατία.

Με βάση τα ανωτέρω, καλείται το Συμβούλιο να εγκρίνει τον επισυναπτόμενο κανονισμό εφαρμογής, σε αυτόνομη βάση, των παραχωρήσεων που συμφωνήθηκαν μεταξύ της Κοινότητας και της Τσεχικής Δημοκρατίας.

2002/0056 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση αυτόνομων μέτρων όσον αφορά την εισαγωγή ψαριών και προϊόντων αλιείας καταγωγής Τσεχικής Δημοκρατίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ειδικότερα το άρθρο 133,

Την πρόταση της Επιτροπής,

Εκτιμώντας τα εξής:

(1) Η ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου [1], προβλέπει ορισμένες παραχωρήσεις για τα ψάρια και τα προϊόντα αλιείας που αναφέρονται στο παράρτημα XV της εν λόγω συμφωνίας.

[1] ΕΕ L 360 της 31.12.1994, σ. 2.

(2) Το παράρτημα XV της ευρωπαϊκής συμφωνίας αντικαταστάθηκε από το κείμενο που περιέχεται στο παράρτημα Ι του πρωτοκόλλου για την προσαρμογή των εμπορικών πτυχών της ευρωπαϊκής συμφωνίας [2].

[2] ΕΕ L 341, της 16.12.1998, σ. 3.

(3) Σύμφωνα με τις οδηγίες που εξέδωσε το Συμβούλιο στις 29 Μαΐου 2000, οι διαπραγματεύσεις με την Τσεχική Δημοκρατία για ένα νέο πρόσθετο πρωτόκολλο της ευρωπαϊκής συμφωνίας ολοκληρώθηκαν στις 27 Μαρτίου 2001.

(4) Το νέο πρόσθετο πρωτόκολλο, με βάση τα άρθρα 21(5) και 24 της ευρωπαϊκής συμφωνίας, προβλέπει παραχωρήσεις για τα ψάρια και τα προϊόντα της αλιείας.

(5) Η ταχεία εφαρμογή της συμφωνίας αποτελεί σημαντικό μέρος των αποτελεσμάτων των διαπραγματεύσεων για τη σύναψη νέου πρόσθετου πρωτοκόλλου της ευρωπαϊκής συμφωνίας με την Τσεχική Δημοκρατία.

(6) Η Τσεχική Δημοκρατία θα θεσπίσει τις κατάλληλες νομοθετικές διατάξεις, σε αυτόνομη βάση, για να επιτρέψει την αμοιβαία και ταυτόχρονη εφαρμογή των παραχωρήσεων στην Κοινότητα που προβλέπονται στο πρόσθετο πρωτόκολλο.

(7) Είναι επομένως σκόπιμο να θεσπίσει η Κοινότητα αυτόνομα μέτρα για την εισαγωγή των παραχωρήσεων που προβλέπονται στο νέο πρόσθετο πρωτόκολλο της ευρωπαϊκής συμφωνίας.

(8) Για την εφαρμογή των όρων της συμφωνίας, πρέπει να τροποποιηθεί ο κανονισμός (ΕΚ) αριθ. 965/97 του Συμβουλίου για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα ζωντανά ψάρια καταγωγής Σλοβακικής Δημοκρατίας και Τσεχικής Δημοκρατίας [3].

[3] ΕΕ L 141, 31.05.1997, σ. 1.

(9) Σε ό,τι αφορά τη διαχείριση των δασμολογικών ποσοστώσεων, είναι σκόπιμο να ακολουθηθεί η χρονολογική σειρά των ημερομηνιών αποδοχής των τελωνειακών διασαφήσεων σύμφωνα με τον κανονισμό της Επιτροπής (ΕΟΚ) αριθ. 2454/93 της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα [4].

[4] ΕΕ L 253 της 11.10.1993, σ. 1, ο κανονισμός όπως τροποποιήθηκε για τελευταία φορά με τον κανονισμό 993/2001/ΕΚ (L 141, 28.5.2001, σελ.1).

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ρυθμίσεις για την εισαγωγή στην Κοινότητα ψαριών και ειδών αλιείας καταγωγής Τσεχικής Δημοκρατίας, όπως περιγράφονται στα άρθρα 2, 3 και 4 κατωτέρω, θα τροποποιήσουν τη ευρωπαϊκής συμφωνία μεταξύ της Ευρωπαϊκής Οικονομικής Κοινότητας και της Τσεχικής Δημοκρατίας.

2. Από την ημερομηνία ενάρξεως ισχύος του νέου πρόσθετου πρωτοκόλλου της ευρωπαϊκής συμφωνίας με την Τσεχική Δημοκρατία, οι παραχωρήσεις που προβλέπονται σε αυτό θα εφαρμοστούν λαμβανομένων υπόψη των μέτρων εφαρμογής που έχουν ήδη εγκριθεί από τα δύο μέρη πριν από την ημερομηνία αυτή, σε αμοιβαία βάση. Κατά συνέπεια, κατά την ημερομηνία ενάρξεως ισχύος του πρόσθετου πρωτοκόλλου, οι διατάξεις του θα αντικαταστήσουν και θα ακυρώσουν τις αντίστοιχες διατάξεις του παρόντος κανονισμού.

Άρθρο 2

Την 1η Ιανουαρίου 2002, η Κοινότητα θα καταργήσει τη δασμολογική ποσόστωση για τις ζωντανές πέστροφες (Salmo trutta, Oncorhynchus mykiss, Oncorhynchus clarki, Oncorhynchus aguabonita, Oncorhynchus gilae) που υπάγονται στον κωδικό ΣΟ 0301 91 90, όπως προβλέπεται στον κανονισμό (ΕΚ) αριθ. 965/97. Από αυτή την ημερομηνία θα καταργηθεί ο δασμός γι'αυτό το προϊόν.

Άρθρο 3

Την 1η Ιανουαρίου 2002, ο ετήσιος όγκος της δασμολογικής ποσόστωσης με αύξοντα αριθμό 09.5263, όπως προβλέπεται στον κανονισμό (ΕΚ) 965/97 για τους ζωντανούς κυπρίνους που υπάγονται στον κωδικό ΣΟ 0301 93 00, θα αυξηθεί σε 4000 τόνους.

Την 1η Ιανουαρίου 2003 ο όγκος της ποσόστωσης αυτής θα αυξηθεί σε 4500 τόνους.

Την 1η Ιανουαρίου 2004 ο όγκος της ποσόστωσης αυτής θα αυξηθεί σε 5000 τόνους.

Οι διατάξεις του άρθρου 4 εφαρμόζονται στις ποσότητες που εισάγονται στην Κοινότητα πέραν των δασμολογικών ποσοστώσεων.

Άρθρο 4

Από την 1η Ιανουαρίου 2002, η Κοινότητα εφαρμόζει κατά το ένα τρίτο μείωση των τελωνειακών δασμών για όλα τα υπόλοιπα ψάρια και προϊόντα της αλιείας, όπως καθορίζονται στο άρθρο 1 του κανονισμού (ΕΚ) 104/2000 του Συμβουλίου [5].

[5] ΕΕ L 17, 21.1.2000, σ.22.

Από την 1η Ιανουαρίου 2003, η Κοινότητα θα εφαρμόσει περαιτέρω μείωση κατά ένα τρίτο των τελωνειακών δασμών που ίσχυαν κατά την θέση σε εφαρμογή του παρόντος κανονισμού.

Από την 1η Ιανουαρίου 2005, η Κοινότητα θα καταργήσει τους τελωνειακούς δασμούς για όλα τα ψάρια και τα προϊόντα της αλιείας.

Άρθρο 5

Ο υπολογισμός των μειώσεων που αναφέρονται στο άρθρο 4, θα γίνει με βάση τις κοινές μαθηματικές αρχές.

Ειδικότερα, εφαρμόζονται οι ακόλουθοι κανόνες:

α) για όλα τα στοιχεία μετά την υποδιαστολή, τα οποία είναι μικρότερα του 50 (συμπεριλαμβανομένου), γίνεται στρογγυλοποίηση προς τα κάτω προς τον πλησιέστερο ακέραιο αριθμό.

(β) όλα τα στοιχεία που έχουν πάνω από το 50 μετά τον πρώτο δεκαδικό, στρογγυλοποιούνται προς τα πάνω στον πλησιέστερο ακέραιο αριθμό.

(γ) όλοι οι δασμοί κάτω του 2% καθορίζονται αυτομάτως σε 0%.

Άρθρο 6

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τιτλοσ τησ πραξησ

Πρόταση για τη θέσπιση αυτόνομων μέτρων που επισπεύδουν την εφαρμογή των διατάξεων πρόσθετου πρωτοκόλλου της ευρωπαϊκής συμφωνίας με τη Δημοκρατία της Τσεχίας για τον καθορισμό εμπορικών ρυθμίσεων για τα ψάρια και τα προϊόντα της αλιείας. Συμφωνήθηκαν αμοιβαίες παραχωρήσεις που θα εφαρμοστούν σε περίοδο τριών ετών, με απώτερο στόχο την πλήρη ελευθέρωση του εμπορίου για τα προϊόντα αυτά.

2. Σχετικα κονδυλια του προϋπολογισμου

Κεφάλαιο 12, άρθρο 120

3. Νομική βάση

Άρθρο 133 της συνθήκης για την ίδρυση της Ευρωπαϊκής Κοινότητας

4. Περιγραφη τησ ενεργειασ

4.1 Γενικός στόχος

Πλήρης ελευθέρωση του εμπορίου για τα ψάρια και τα προϊόντα της αλιείας ενόψει της προσχώρησης της Δημοκρατίας της Τσεχίας στην Ευρωπαϊκή Κοινότητα.

5. Κatataξη των δαπανων/εσοδων

5.1 Είδος των εσόδων

Εισαγωγικοί δασμοί

6. Ειδοσ των δαπανων/εσοδων

Η προτεινόμενη δράση θα επιφέρει μείωση των εισαγωγικών δασμών που επιβάλλονται στα ψάρια και τα προϊόντα αλιείας καταγωγής Δημοκρατίας της Τσεχίας.

Ωστόσο, η προτεινόμενη δράση θα προκαλέσει μείωση των εισαγωγικών δασμών που καταβάλλονται από τους κοινοτικούς φορείς κατά την εξαγωγή προϊόντων αλιείας στην Τσεχία.

7. Δημοσιονομικές επιπτώσεις

7.1 Τρόπος υπολογισμού του συνολικού κόστους της ενέργειας (σχέση μεταξύ κόστους ανά μονάδα και συνολικού κόστους)

Το κόστος της δράσης στηρίχτηκε στις συναλλαγές του 1998, 1999 και 2000. Λόγω των απρόβλεπτων επιπέδων του εμπορίου και της διακύμανσης των συντελεστών του δασμού που εφαρμόζεται στα εν λόγω προϊόντα, χρησιμοποιήθηκε μέσο επίπεδο δασμού 12% για να υπολογιστεί ο δασμός που είχε επιβληθεί το 1998, 1999 και 2000. Οι εισαγωγικοί δασμοί που επιβλήθηκαν το 1999 παρουσίασαν μείωση κατά 10% περίπου σε σχέση με το 1998. το 2000 οι δασμοί παρουσίασαν αύξηση κατά 8% περίπου σε σχέση με το 1999. Καμιά αύξηση του επιπέδου των εισπραχθέντων δασμών για τον υπολογισμό των εκτιμώμενων εισαγωγικών δασμών δεν ελήφθη υπόψη. Εν συνεχεία αυτό το στοιχείο μειώθηκε κατά το ένα τρίτο για το έτος ένα και για περαιτέρω ένα τρίτο για το έτος δύο.

Επειδή, όπως αναμένεται, αυτές οι ρυθμίσεις θα αρχίσουν να ισχύουν κατά τη διάρκεια του 2001, το εκτιμώμενο κόστος θα υπολογιστεί με βάση το έτος 2001 ως έτος ένα, το έτος 2002 ως έτος δύο, και το έτος 2003 ως έτος τρία.

7.2 Κατανομή κόστους ανά δραστηριότητα

Πιστώσεις αναλήψεων υποχρεώσεων σε εκατ. EUR (σε τρέχουσες τιμές)

>ΘΕΣΗ ΠIΝΑΚΑ>